
			The Dimensions of Institutional Trust in the Countries of the Visegrád Group

			Tímea Szabó

			AbstraCt      To, zda jednotlivci aktivně rozlišují mezi různými objekty ve svém úsudku o důvěře, je předmětem probíhajících diskusí. Vedle unidimenzionálního přístupu, který se opírá o předpoklad, že důvěra v celou řadu institucí je jen vyjádřením jednoho základního postoje a stala se ve výzkumu velmi rozšířenou, se stále častěji objevují přístupy založené na předpokladu multidimenzionality, které využívají faktorové modely k identifikaci dimenzí institucionální důvěry. Výsledky analýzy této studie potvrdily rozdíly v konstruktu dimenzí institucionální důvěry mezi zkoumanými zeměmi Visegrádské čtyřky. V případě Česka a Maďarska identifikovala analýza dvoufaktorové řešení, v případě Slovenska a Polska šlo o řešení třífaktorové. Ve většině zemí se potvrdilo rozdělení na politické a veřejné instituce, obsahem se však tyto kategorie mírně odlišovaly. Specifické rozdíly v jednotlivých zemích poukazují na důležitou roli kontextu, místních sociálních a politických podmínek, a potvrzují náš předpoklad, že důvěra v instituce není homogenním pojmem, ale mnohodimenzionálním konstruktem.

			Úvod

			Napriek významu inštitucionálnej dôvery a akademickému záujmu o túto tému stále chýba všeobecne akceptovaná definícia a konceptualizácia (Levi and Stoker 2000; Grežo et al. 2022; Sedláčková 2012). Výskumy sa často zameriavajú na meranie dôvery v rôzne inštitúcie, tieto zoznamy inštitúcií môžu byť na jednej strane obmedzené, resp. sa výrazne líšia medzi štúdiami, čo má za následok nekonzistentnosť dimenzie konštruktu inštitucionálnej dôvery (Mishler and Rose 2005; Newton and Norris 2000). Diskusie o tom, či občania rozlišujú medzi rôznymi objektmi dôvery, sú predmetom akademického záujmu (Grežo et al. 2022). Autori zdôrazňujú potrebu ďalšieho výskumu na lepšie pochopenie variácií konštruktov inštitucionálnej dôvery v rôznych kontextoch a časových obdobiach (Pytlikzillig et al. 2016), ako aj potreby pozrieť sa na rozdielne varianty medzi krajinami (Grežo et al. 2022; Grežo et al. 2022; van der Meer and Ouattara 2019).

			Cieľom tohto príspevku je poukázať práve na dimenzionalitu inštitucionálnej dôvery a jej rôznorodosť medzi krajinami. Pre potreby analýzy budeme vychádzať z výskumu, ktorý uskutočnil Sociologický ústav Slovenskej akadémie vied koncom roka 2023 na online vzorke respondentov v krajinách Vyšehradskej štvorky (Česko, Maďarsko, Slovensko a Poľsko). 

			Dimenzie inštitucionálnej dôvery

			Výskum dôvery v inštitúcie čelí výzvam pri spracovaní a interpretácii výsledkov. Mnoho výskumov sa spolieha na konštruovanie indexov inštitucionálnej dôvery (napr. Mischler and Rose 1997; Hooghe, Marien, and de Vroome 2012; Newton and Zmerli 2011) na tvorbu súčtových skóre alebo priemerov štandardných otázok na dôveru v konkrétnu inštitúciu, bez toho, aby bolo presne vymedzené, čo tento koncept znamená a či je možné pracovať s rovnakým konceptom aj s výsledkami iných krajín. Takýto typ empirickej literatúry stavia na predpokladoch, že dôvera je jednorozmerná, ako aj medzinárodne ekvivalentná (van der Meer and Ouattara 2019). Tento predpoklad jednorozmernosti a medzinárodnej ekvivalencie umožnil vedcom spoliehať sa na jednotlivé ukazovatele inštitucionálnej dôvery ako viac-menej vzájomne zameniteľné ukazovatele jednotného základného konceptu. Van der Meer a Quattara (2019) sa vo svojej štúdii zamerali na štruktúru politickej dôvery a opísali dva typy výskumov, ktoré testovali predpokladanú štruktúru. Prvým je faktorový analytický prístup, ktorý sa zameral na meranie ekvivalencie dôvery v rôzne objekty (Schneider 2017), ktorý jednotne ukazuje, že položky politickej dôvery súvisia s jedným základným faktorom. Druhá línia výskumu sa odklonila od tejto teórie a zistila, že položky politickej dôvery tvoria jednorozmernú, hierarchickú škálu, v ktorej je dôvera v jeden objekt predpokladom dôvery v iný objekt (Harteveld et al. 2013; Newton and Zmerli 2011). Vo svetle týchto dôkazov sa v literatúre o politickej dôvere stala veľmi rozšírená predstava politickej dôvery v široké spektrum politických inštitúcií ako vyjadrenia jediného základného postoja. Napriek tomu je tento jednorozmerný výklad politickej dôvery problematický, koncepčne aj empiricky (van der Meer and Ouattara 2019). Jednou z hlavných výčitiek, ktorú autori voči tomuto prístupu vyzdvihujú, je, že je v rozpore s prevládajúcim chápaním inštitucionálnej dôvery ako vzťahového konceptu: A verí B, že urobí X, v ktorom A je občan a B je inštitúcia (Hardin 2002). Na základe tohto konceptu autori van der Meer a Ouattara (2019) argumentujú, že ak by bola dôvera v jednotlivé inštitúcie vyjadrením jedného základného postoja, hodnotenie dôvery by sa zredukovalo na jej predmet, teda osobu, ktorá dôveruje. V takomto prípade by nebolo možné brať ohľad na konkrétne ciele, očakávania a výkony, ktoré sú špecifické pre danú inštitúciu. Prevládajúce predpoklady jednorozmernosti sú teda v rozpore s rovnako prevládajúcim chápaním politickej dôvery ako zásadne vzťahového konceptu v literatúre. Spomínaní autori taktiež zistili, že politická dôvera nie je medzinárodne ekvivalentná. Ale ako dodávajú, tento záver nebráni nadnárodnému výskumu politickej dôvery; skôr ilustruje potrebu dôsledných kontrol spoľahlivosti naprieč celým radom objektov politickej dôvery (van der Meer and Ouattara 2019). 

			Popri princípe unidimenzionality možno medzi štúdiami nájsť výskumy, ktoré zakladajú svoje teoretické prístupy na predpoklade multidimenzionality inštitucionálnej dôvery. Napriek existencie veľkého množstva empirickej literatúry a výskumov na tému dôvery je prác, ktoré by sa zameriavali na systematické porovnávanie konštruktov relevantných pre inštitucionálnu dôveru, relatívne málo, čo sa týka predovšetkým empirických štúdií, keďže veľká časť práce o dimenzionalite konštruktov relevantných pre dôveru je doposiaľ teoretická (Pytlikzillig et al. 2016). Prístupy založené na predpoklade multidimenzionality využívajú faktorové modely na identifikáciu dimenzií inštitucionálnej dôvery (Van der Meer and Quattara 2019). 

			Jednými z prvých autorov, ktorí sa pokúsili o zmapovanie dimenzií inštitucionálnej dôvery, boli Lipset a Schneider (1987). Podľa výsledkov ich štúdie inštitúcia tlače preukazovala odlišnú logiku od ostatných meraných inštitúcií. Táto štúdia bola pútavou pre autorov Cook a Gronke (2001), ktorí vo svojej štúdii testovali 5 alternatívnych modelov.2 Výsledky ich výskumu ukázali, že dôvera v národné a miestne inštitúcie tvoria samostatné dimenzie. Štúdia Newton a Norris (2000) navrhovala dvojrozmerné rozdelenie inštitúcií na verejné (parlament, štátna služba, právny systém, polícia, armáda) a súkromné (školstvo, cirkev, veľké spoločnosti, odbory, tlač).

			Ďalší príspevok do tejto oblasti prichádza s trojfaktorovým riešením pre inštitucionálnu dôveru. Autori Rothstein a Stolle (2008) identifikovali stranícke, poriadkové a mediálne inštitúcie. Medzi stranícke inštitúcie zaradili parlament, vládu, politické strany a štátnu službu. Do kategórie poriadkových inštitúcií patrili armáda, právne inštitúcie a polícia. A medzi mediálne inštitúcie patrili televízia a tlač. 

			

			Ako aj z tohto krátkeho prehľadu literatúry vyplýva a dokazujú to aj ďalšie výskumy, ktoré testovali konštrukt dimenzií inštitucionálnej dôvery (Kaasa and Andriani 2022; Medve-Bálint and Boda 2014; Newton and Zmerli 2011), nemožno identifikovať prístup, ktorý by v tejto oblasti dominoval. Podobne ako v prípade nejednotnosti v definícii a meraní inštitucionálnej dôvery ani v prípade rozmernosti konštruktu inštitucionálnej dôvery neexistuje konsenzus (Grežo et al. 2022; Cook and Gronke 2001; Newton and Norris 2000). 

			Jedným z možných dôvodov je, že zoznam zaradených inštitúcií sa medzi jednotlivými štúdiami líši, čo prináša ťažkosti pri interpretácii a porovnávaní výsledkov. Grežo a kolektív (2022), ktorý vo svojej štúdii prináša detailné výsledky o konštrukte dimenzií inštitucionálnej dôvery na Slovensku, taktiež dodáva, že zistenia o dimenziách v jednotlivých krajinách nemusia byť konzistentné, aj v prípade, že by bol zoznam inštitúcií podobný. Inštitucionálna dôvera totiž vzniká vždy v špecifickom sociálnom, ekonomickom a politickom kontexte a samotné inštitúcie sú vnímané a hodnotené členmi danej spoločnosti alebo komunity. Kolektívne skúsenosti – minulé aj súčasné – a to, ako na ne ľudia reagujú, môžu ovplyvniť vnímanie inštitúcií alebo skupín inštitúcií (Schneider 2017). Ako dôležitým kontextovým faktorom ovplyvňujúcim inštitucionálnu dôveru sa ukázala byť aj kultúra v štúdii Kaasa a Andriani (2022) a miestne politické podmienky (Schneider 2017). Turper a Aarts vo svojej štúdii (2017) dodávajú, že práve z dôvodu normatívneho a subjektívneho obsahu politickej dôvery je nepravdepodobné, že by to, čo predstavuje dôveryhodnú inštitúciu, bolo rovnaké pre občanov v rôznych kultúrnych a režimových kontextoch. 

			V dôsledku toho nemusí byť chápanie inštitucionálnej dôvery v jednej krajine rovnaké ako v iných krajinách. Inými slovami, predpoklad, že inštitucionálna dôvera je medzinárodne ekvivalentná, môže byť koncepčne nesprávny (Grežo et al. 2022; Schneider 2017; van der Meer and Ouattara 2019). 

			Dáta a metódy

			Prijímame predpoklad, že rôzne aspekty, ktoré dominujú v jednotlivých krajinách, môžu mať vplyv nielen na úroveň dôvery, ale potencionálne aj na rozmer konštruktu dimenzií inštitucionálnej dôvery. Predpokladáme, že neexistuje žiadna univerzálna dimenzia inštitucionálnej dôvery, ale že daný konštrukt môže byť odlišný v závislosti od kontextu a od prostredia, v ktorom je tvorený. V našom prípade pôjde o porovnanie týchto konštruktov v krajinách Vyšehradskej štvorky (V4): Česka, Maďarska, Poľska a Slovenska.

			V rámci nášho výskumu si ako prvú kladieme otázku: Existujú rozdiely v konštrukte dimenzií inštitucionálnej dôvery medzi krajinami V4?

			Hypotéza 1: Predpokladáme existenciu rozdielov v konštrukte dimenzií inštitucionálnej dôvery medzi krajinami V4.

			Ďalšie podotázky sa zameriavajú na skúmanie rozdielov v rámci týchto konštruktov a v rámci jednotlivých krajín: Aké sú rozdiely v týchto konštruktoch? Aké dimenzie inštitucionálnej dôvery tvoria jednotlivé krajiny V4?

			Na overenie hypotézy sme vychádzali z dát výskumu, ktorý realizoval Sociologický ústav Slovenskej akadémie vied na konci roka 2023. Dáta boli zbierané dotazníkovou formou na reprezentatívnej vzorke online populácie. Zber dát cez online panel realizovala agentúra MNFORCE v krajinách Vyšehradskej štvorky: Česko, Maďarsko, Slovensko a Poľsko (N = 8000, v každej krajine po 2000). Výber respondentov sa uskutočnil kvótnym výberom (kvótne znaky: pohlavie, vek, vzdelanie, miesto bydliska). 

			Na vyhodnotenie dimenzionality konštruktu inštitucionálnej dôvery bola použitá analýza komponentov, v rámci ktorej bolo testovaných 15 inštitúcií. Inštitucionálna dôvera bola dopytovaná prostredníctvom tejto otázky: „Pozrite sa, prosím, na tento zoznam a povedzte o každej inštitúcii, akú k nej máte dôveru – úplne jej dôverujete, skôr jej dôverujete, nie veľmi jej dôverujete, alebo jej vôbec nedôverujete?“ Respondenti sa na štvorstupňovej škále mohli vyjadriť k pätnástim inštitúciám: Cirkev, Armáda, Školstvo, Vedecké inštitúcie, Polícia, Parlament, Verejná správa a úrady, Európska únia, Zdravotníctvo, Súdy a právny systém, Politické strany, Vláda, Prezident/ka, NATO a mimovládne organizácie.

			Aby sme mohli preskúmať dimenzionalitu konštruktu inštitucionálnej dôvery, všetkých 15 inštitúcií bolo vložených do analýzy hlavných komponentov, pre každú jednu krajinu zvlášť. Na určenie počtu faktorov sme zvolili Kaiserovo kritérium, podľa ktorého pracujeme s počtom faktorov, ktoré majú hodnotu vlastných čísiel (eigenvalues) korelačné matice nad 0.

			V tabuľkách sú uvedené faktorové zaťaženia pre identifikované faktory. Faktorové zaťaženia sú zobrazené tučným písmom.

			 

			Tabuľka 1: Analýza komponentov: Česko, Maďarsko, Poľsko, Slovensko (zoradené podľa výsledkov za Česko

							0.936

							-0.125

						
					

					
							
							Parlament

						
							
							0.873

						
							
							-0.044

							Politické strany

							-0.082

							0.756

							-0.09

							0.799

						
							
							0.856

							-0.078

						
					

					
							
							Vedecké inštitúcie

						
							
							0.025

						
							
							0.697

						
							
							0.378

						
							
							0.498

						
							
							-0.191

						
							
							0.313

						
							
							0.819

						
							
							0.538

						
							
							-0.146

						
							
							0.397

						
					

					
							
							Verejná správa, úrady

						
							
							0.263

						
							
							0.555

						
							
							0.673

							0.208

						
							
							0.642

						
							
							0.179

						
							
							0.07

							0.73

							Eigenvalue

						
							
							7.257

						
							
							1.377

							1.769

						
							
							7.698

						
							
							1.484

						
							
							1.01

							% of variance

						
							
							48.377

						
							
							9.183

							Cronbach’s Alpha

						
							
							0.884

							0.936

						
							
							0.807

							0.846

						
							
							0.866

			Výsledky

			Z výsledkov analýzy vyplýva, že nemožno identifikovať jeden platný konštrukt dimenzií inštitucionálnej dôvery. V rámci skúmaných krajín sme identifikovali rozdielne konštrukty, nielen v počte dimenzií, ale aj v ich obsahu. Na základe týchto výsledkov môžeme potvrdiť platnosť hypotézy (H1) o existencii rozdielov v konštrukte dimenzií inštitucionálnej dôvery medzi krajinami V4.

			

			V prípade Česka sme identifikovali dva hlavné komponenty, z ktorých prvý vysvetľuje 48,4 % a druhý 9,2 % variancie. Prvý komponent tvoria politické inštitúcie ako vláda, parlament, politické strany, Európska únia, prezident, ale taktiež sa sem zaradili aj inštitúcie iného charakteru: mimovládne organizácie, NATO a cirkvi. Druhá dimenzia bola tvorená inštitúciami, ako sú zdravotníctvo, polícia, školstvo, vedecké inštitúcie, verejná správa a úrady, súdy a právny systém a armáda.

			Analýza dát výskumu realizovaného na maďarskej vzorke podobne ako v prípade českých dát vymedzila dve hlavné dimenzie konštruktu inštitucionálnej dôvery. Obsahovo sa však tieto konštrukty medzi týmito krajinami líšia. Podľa odpovedí respondentov z Maďarska bol prvý komponent (variancia 51,9 %) tvorený týmto zoznamom inštitúcií: vláda, prezident, parlament, cirkev, armáda, polícia, súdy a právny systém, politické strany, verejná správa a úrady, školstvo a zdravotníctvo. Do druhého komponentu (variancia 11,8 %) boli zaradené medzinárodné inštitúcie: Európska únia, NATO spolu s mimovládnymi organizáciami a vedeckými inštitúciami.

			Analýza dát z Poľska a Slovenska poukázala na prítomnosť troch dimenzií konštruktu inštitucionálnej dôvery, obsahovo ale nie sú totožné. V prípade Poľska prvá dimenzia (variancia 51,3 %) je v zložení politických inštitúcií: politické strany, vláda, prezident, parlament, verejná správa a úrady, súdy a právny systém a inštitúcie cirkvi. Druhá dimenzia (variancia 9,9 %) sa skladá z medzinárodných inštitúcií (Európska únia a NATO) a mimovládne organizácie. Napokon, tretia dimenzia (variancia 6,7 %) v sebe zhŕňa vedecké inštitúcie, armádu, školstvo, políciu a zdravotníctvo.

			Analýza dát za Slovensko identifikovala tieto tri komponenty. Ako prvý (variancia 44,4 %) zložený z inštitúcií: školstvo, zdravotníctvo, polícia, verejná správa a úrady, vedecké inštitúcie, armáda, súdy a právny systém a cirkev. Druhý komponent (variancia 14,5 %) je čisto politický: vláda, politické strany a parlament. A tretí komponent (variancia 7 %) sa skladá z medzinárodných inštitúcií Európska únia a NATO, mimovládnych organizácií a inštitútu prezidenta. 

			Záver

			Napriek tomu, že sa posledné roky venuje téme inštitucionálnej dôvery veľké množstvo štúdií, otázkam validity merania a výzvam spojením s medzinárodným porovnávaním sa venuje už menšia pozornosť. Pri meraní tohto javu padá voľba často na použitie súčtových skóre alebo priemerov, pričom sa zanedbáva teoretické zdôvodnenie voľby týchto nástrojov. Bez adekvátneho vysvetlenia a interpretácie výsledkov merania daného javu však nie sme schopní správne posúdiť jej stav. Preto je potrebné dôsledne pracovať s nástrojmi jej merania a brať na ohľad rôzne inštitucionálne kontexty.

			Potvrdzujú to aj výsledky nášho výskumu. Jedným z takýchto prípadov sú výsledky za Slovensko, v rámci ktorých dôvera v inštitút prezidenta vykazovala silnejšie korelácie s dôverou v medzinárodné inštitúcie a mimovládne organizácie v porovnaní s ostatnými politickými inštitúciami. V prípade ostatných krajín Vyšehradskej štvorky sme nezaznamenali takýto rozdiel.3 

			

			Prepojenie mimovládnych organizácií s medzinárodnými inštitúciami (EU a NATO) sa potvrdilo aj v prípade krajín Maďarska a Poľska, kde rovnako ako v prípade Slovenska možno zaznamenať vo verejnom diskurze naratívy, ktoré spájajú zahraničné inštitúcie s mimovládnymi organizáciami a kladú ich do protipólu k vládnej moci. Naopak, v prípade českých dát sa nepotvrdili podobné motívy vnímania inštitúcií respondentmi.

			Našim cieľom je otvoriť diskusiu o potrebe klásť dôraz na lokálne podmienky pri interpretácii dôvery v inštitúcie. Spoločenský diskurz, naratívy, ktoré dominujú v danej krajine, dokážu vplývať na to, akým spôsobom jednotlivci vnímajú jednotlivé inštitúcie, ako ich hodnotia a ako ich spájajú navzájom. Výsledky nášho výskumu potvrdili rozdiely vo vnímaní tohto konceptu medzi krajinami Vyšehradskej štvorky. Predpoklad nadnárodnej ekvivalencie konceptu inštitucionálnej dôvery bol spochybnený aj vo výskume autorov van der Meera a Quattara (2019), ktorí poukazujú na potrebu uznať endogénne faktory na mikro a makro úrovni. Tieto endogénne faktory nám umožňujú presnejšie pochopenie inštitucionálnej dôvery a procesov, ktoré ju formujú. 

					21. prvý nulový model: bez dimenzionality; 2. realistický nulový model s jednou dimenziou inštitucionálnej dôvery; 3. dvojfaktorový model Lipset a Schneidera; 4. model Newtona a Norris (2000) a 5. Döringov model s troma faktormi: poriadkové, politické a opozičné inštitúcie.

					3V tomto prípade je dôležité upozorniť na dátum realizácie tohto výskumu, ktorý sa uskutočnil v roku 2023, kedy bola prezidentkou Zuzana Čaputová, o ktorej časť politického spektra (súčasná vládna koalícia SMER, Hlas a SNS, od októbra 2023) vytvárala vo verejnom diskurze naratív o jej prepojení so zahraničnými mimovládnymi organizáciami. K podobným výsledkom sa dopracovali aj vo výskume Grežo a spol. (Grežo et al. 2022). Keďže došlo k vymenovaniu nového prezidenta SR (jún 2024), ktorý je nominantom vládnej koalície, a súčasne došlo aj k zmene naratívu voči osobe prezidenta, predpokladáme, že podobný výskum realizovaný v súčasnosti by priniesol zmeny pozície dôvery v inštitút prezidenta a jeho vzťahu k ostatným inštitúciám.

